РЕГЛАМЕНТ (ЕС) № 756/2014 НА ЕВРОПЕЙСКАТА ЦЕНТРАЛНА БАНКА
от 8 юли 2014 година
за изменение на Регламент (ЕС) № 1072/2013 (ЕЦБ/2013/34) относно статистиката на лихвените проценти, прилагани от парично-финансовите институции
(ЕЦБ/2014/30)
УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
като взе предвид Устава на Европейската система на централните банки и на Европейската централна банка, и по-специално член 5 от него,
като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 5, параграф 1 и член 6, параграф 4 от него,
като има предвид, че:
(1)
Регламент (ЕС) № 1072/2013 на Европейската централна банка (ЕЦБ/2013/34) (2) влезе в сила на 27 ноември 2013 г. и ще се прилага по отношение на отчитането на данните за лихвените проценти на парично-финансовите институции (ПФИ) от 1 януари 2015 г.
(2)
С Регламент (ЕС) № 1072/2013 (ЕЦБ/2013/34) се изисква отделното отчитане на данни, свързани с обема от предоговорените кредити по нов бизнес, и същевременно с параграф 4 от част 13 на приложение II към Насоки ЕЦБ/2014/15 (3) също така се изисква предоставянето на данни относно лихвените проценти, които се прилагат спрямо предоговорени кредити.
(3)
Необходимо е приложното поле на предоговорените кредити по Регламент (ЕС) № 1072/2013 (ЕЦБ/2013/34) да се приведе в съответствие с Насоки ЕЦБ/2014/15, като по този начин се осигури подходящото записване на предоговарянията на кредити, които се осъществяват в рамките на отчетния период, през който е отпуснат кредитът, както и точното отчитане на обемите от предоговорени кредити по нов бизнес в случай на кредити, които все още не са изцяло изтеглени, т.е. кредити, изтеглени на траншове,
ПРИЕ НАСТОЯЩИЯ РЕГЛАМЕНТ:
Член 1
Изменение
В раздел VI от част 2 на приложение I към Регламент (ЕС) № 1072/2013 (ЕЦБ/2013/34) точка 22 се заменя със следния текст:
„22.
За отделното отчитане на обеми от предоговорени кредити по нов бизнес на домакинства и нефинансови предприятия в статистиката на лихвените проценти на ПФИ, предоговорените кредити включват всичките кредити по нов бизнес, различни от револвиращи кредити и овърдрафти и дълг по кредитна карта, които са отпуснати, но все още не са изплатени към момента, когато са предоговорени.“
Член 2
Заключителни разпоредби
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко в държавите членки в съответствие с Договорите.
Съставено във Франкфурт на Майн на 8 юли 2014 година.